## Odluka Ustavnog suda Republike Hrvatske broj: U-IIIA-4444/2005 od 9. srpnja 2009.

### NN 89/2009 (24.7.2009.), Odluka Ustavnog suda Republike Hrvatske broj: U-IIIA-4444/2005 od 9. srpnja 2009.

89 24.07.2009 Odluka Ustavnog suda Republike Hrvatske broj: U-IIIA-4444/2005 od 9. srpnja 2009.

USTAVNI SUD REPUBLIKE HRVATSKE

2271

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Snježana Bagić, predsjednica Vijeća, te suci Slavica Banić, Davor Krapac, Ivan Matija, Aldo Radolović i Miroslav Šeparović, članovi Vijeća, odlučujući o ustavnoj tužbi koju su podnijeli D. J. iz M. i Š. R. iz M., na sjednici održanoj 9. srpnja 2009. godine, jednoglasno je donio

ODLUKU

I. Ustavna tužba se usvaja.

II. Županijski sud u Splitu dužan je donijeti odluku o žalbi stranke u predmetu Općinskog suda u Sinju broj: I-403/79 u najkraćem mogućem roku, ali ne duljem od šest (6) mjeseci, računajući od prvog idućeg dana od kada mu Općinski sud u Sinju dostavi spis.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst) određuje se primjerena naknada zbog povrede ustavnog prava iz članka 29. stavka 1. Ustava Repub-
like Hrvatske (»Narodne novine« broj 41/01. – pročišćeni tekst) podnositeljima ustavne tužbe i to:

– D. J. iz M., A. S. 17, u iznosu od 20.900,00 kn i

– Š. R. iz M., P. K. IV 32/1, u iznosu od 20.900,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositelji su, na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon), podnijeli 2. studenoga 2005. ustavnu tužbu radi duljine ovršnog postupka koji se vodi pred Općinskim sudom u Sinju pod poslovnim brojem: I-403/79, smatrajući da im je povrijeđeno ustavno pravo na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom primjenom članka 63. Ustavnog zakona, na temelju navoda ustavne tužbe, očitovanja Općinskog suda u Sinju te uvida u presliku spisa Općinskog suda u Sinju poslovni broj: I-403/79, utvrdio pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava.

M. R. i N. R. su kao vjerovnici 23. listopada 1979. podnijeli izvršni prijedlog Općinskom sudu u Sinju protiv dužnika, I. R., radi diobe zajednice nekretnina, a na temelju pravomoćne i ovršne presude Općinskog suda u Sinju broj: P-595/78.

Do 5. studenoga 1997. donijeto je 15. studenoga 1979. rješenje da će se izvršiti dioba zajednice nekretnina. Vjerovnici su uplatili troškove vještačenja pa je 9. travnja 1982. održano ročište na licu mjesta uz sudjelovanje vještaka. Vještaci su naknadno dostavili svoje nalaze i mišljenja. Nakon smrti dužnika postupak je prekinut do okončanja ostavinskog postupka iza smrti dužnika. Smrću vjerovnika M. R. kojeg su na temelju rješenja Općinskog suda u Makarskoj broj: O-239/96 od 20. prosinca 1996., a koje je postalo pravomoćno 3. veljače 1997., naslijedili kćer i sin tj. podnositelji ustavne tužbe.

Nakon 5. studenoga 1997., ročište zakazano za 9. ožujka 1998. odgođeno je na prijedlog podnositelja za 30. ožujka 1998. godine.

U podnesku od 19. ožujka 1998. podnositelji su naveli sedam ovršenika (od kojih njih pet s prebivalištem u inozemstvu) umjesto umrlog dužnika, te istakli da ustraju s prijedlogom da sud donese rješenje kojim se dozvoljava ovrha putem materijalne diobe nekretnina na temelju pravomoćne i ovršne presude Općinskog suda u Sinju broj: P-595/78.

Na ročištu 30. ožujka 1998. riješeno je da će se za ovršenika N. R. zatražiti postavljanje staratelja za poseban slučaj, a što je učinjeno rješenjem Centra za socijalnu skrb Sinj od 28. travnja 1998. godine.

Na ročištu 4. rujna 1998. dozvoljena je predložena ovrha. Rješenje o ovrsi donijeto je 10. rujna 1998. godine.

Sud je 3. kolovoza 1999. pozvao podnositelje da dostave adrese za dvije ovršenice, A. V. i D. F., radi dostave rješenja o ovrsi.

Podneskom od 16. kolovoza 1999. podnositelji su udovoljili traženju suda.

Sud je 6. travnja 2001. zatražio postavljanje staratelja za poseban slučaj ovršenici D. F. U tri navrata je požurnicama od 20. prosinca 2001., 13. ožujka 2002. i 17. lipnja 2002. požurivao Centar za socijalnu skrb Sinj, koji je rješenje o postavljanju staratelja za poseban slučaj donio 11. rujna 2002. godine.

Rješenje o ovrsi od 10. rujna 1998. postalo je pravomoćno 27. prosinca 2002. godine.

Sud je 17. rujna 2004. pozvao podnositelje da predujme iznos od 4.000,00 kn na ime troškova vještačenja, a radi provođenja očevida na licu mjesta uz sudjelovanje vještaka geometra, poljoprivrednog vještaka i građevinskog vještaka. Istovremeno je upozorio podnositelje da će se postupak u protivnom obustaviti.

Podneskom od 29. rujna 2004. podnositelji su odbili uplatiti predujam navodeći da je prije 23 godine očevid na licu mjesta proveden, da su nalazi i mišljenja relevantnih vještaka dani, da su dostavljeni strankama koje na njih nisu imale primjedbe, pa da stoga sud okonča ovaj postupak.

Sud je rješenjem broj: I-403/79 od 23. kolovoza 2005. obustavio postupak.

Podnositelji su 3. studenoga 2005. podnijeli žalbu protiv rješenja.

Sud je rješenjem od 21. srpnja 2008. ispravio rješenje od 23. kolovoza 2005., na način da je ispravio ime ovršenika »M. R.« u »M. R.«.

Spis do donošenja ove ustavnosudske odluke nije upućen Županijskom sudu u Splitu radi odlučivanja o žalbi, jer sve do danas nije izvršena dostava diplomatskim putem rješenja od 23. kolovoza 2005. za jednog od ovršenika s prebivalištem u inozemstvu.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike Hrvatske i odredbama članka 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Ovršni postupak započeo je 23. listopada 1979. podnošenjem izvršnog prijedloga Općinskom sudu u Sinju.

Duljina postupka uzima se u obzir od 5. studenoga 1997., kad je Zakonom o potvrđivanju stupila na snagu, u odnosu na Republiku Hrvatsku, Konvencija za zaštitu ljudskih prava i temeljnih sloboda i Protokoli broj 1, 4, 6, 7 i 11 uz Konvenciju za zaštitu ljudskih prava i temeljnih sloboda (»Narodne novine – Međunarodni ugovori« broj 18/97., 6/99. – pročišćeni tekst, 8/99. – ispravak, u daljnjem tekstu: Konvencija). Protokol broj 12 na snazi je u odnosu na Republiku Hrvatsku od 1. travnja 2005. (Zakon o potvrđivanju Protokola br. 12 uz Konvenciju za zaštitu ljudskih prava i temeljnih sloboda, »Narodne novine – Međunarodni ugovori« broj 14/02. i Objava o stupanju na snagu Protokola br. 12 uz Konvenciju za zaštitu ljudskih prava i temeljnih sloboda, »Narodne novine – Međunarodni ugovori« broj 9/05.), a Protokol broj 13 od 1. srpnja 2003. (Zakon o potvrđivanju Protokola br. 13 uz Konvenciju za zaštitu ljudskih prava i temeljnih sloboda, o ukidanju smrtne kazne u svim okolnostima, »Narodne novine – Međunarodni ugovori« broj 14/02. i Objava o stupanju na snagu Protokola br. 13 uz Konvenciju za zaštitu ljudskih prava i temeljnih sloboda, »Narodne novine – Međunarodni ugovori« broj 13/03.).

U članku 6. stavku 1. Konvencije jamči se svakome pravo da, radi utvrđivanja njegovih prava i obveza građanske naravi ili u slučaju podizanja optužnice za kazneno djelo protiv njega, zakonom ustanovljeni neovisni i nepristrani sud u razumnom roku ispita njegov slučaj.

U konkretnom slučaju postupak je i dalje u tijeku, pa Ustavni sud utvrđuje da je do dana donošenja ove ustavnosudske odluke postupak trajao ukupno dvadeset devet (29) godina, osam (8) mjeseci i šesnaest (16) dana, a nakon stupanja na snagu Zakona o potvrđivanju Konvencije pa do dana donošenja ove ustavnosudske odluke postupak je trajao jedanaest (11) godina, osam (8) mjeseci i četiri (4) dana.

4.2. POSTUPANJE NADLEŽNOG SUDA

Sukladno stajalištu Europskog suda za ljudska prava u presudi Mužević protiv Hrvatske od 16. studenoga 2006., § 85, Ustavni sud ocjenjuje da je duljina razmatranog ovršnog postupka, koji je do sada u pravno relevantnom razdoblju trajao više od jedanaest godina, a ukupno više od dvadeset devet godina, a priori nerazumna. Po mišljenju Ustavnog suda takvo odugovlačenje postupka uzrokovano je uglavnom time što nadležni sud nije djelotvorno kontrolirao ovršni postupak i ne može se objasniti ostalim okolnostima ovog slučaja tj. ponašanjem stranaka, složenošću predmeta itd.

4.3. PONAŠANJE PODNOSITELJA USTAVNE TUŽBE
(OVRHOVODITELJA U OVRŠNOM POSTUPKU)

S obzirom na već navedeno u točki 4.2. obrazloženja ove odluke, ocjena je Ustavnog suda da podnositelji ustavne tužbe, kao ovrhovoditelji u ovršnom postupku, nisu bitno doprinijeli duljini postupka.

4.4. SLOŽENOST SUDSKOG PREDMETA

Iz dosadašnjeg tijeka postupka proizlazi da se u konkretnom slučaju ne radi o osobito složenoj sudskoj stvari. Čak ni dostava diplomatskim putem za petoro ovršenika s prebivalištem u inozemstvu ne može opravdati ukupnu duljinu trajanja ovog ovršnog postupka.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio pred prvostupanjskim sudom u trajanju od jedanaest godina, osam mjeseci i četiri dana, te da je još u tijeku. Imajući u vidu da je duljina razmatranog postupka a priori nerazumna (točka 4. obrazloženja ove odluke), Ustavni sud ocjenjuje da je povrijeđeno ustavno pravo podnositelja da zakonom ustanovljeni neovisni i nepristrani sud u razumnom roku odluči o njihovim pravima i obvezama, koje je zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. Ustavnog zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta uz istodobno uvažavanje ukupnih gospodarskih i socijalnih prilika u Republici Hrvatskoj. U ovom predmetu Ustavni sud je osobito imao u vidu okolnost da su podnositelji ustavne tužbe stupili u postupak u veljači 1997. godine.

7. Odluka o objavi (točka V. izreke) temelji se na odredbama članka 29. Ustavnog zakona.

8. Predsjednik Županijskog suda u Splitu dužan je dostaviti Ustavnom sudu pisanu obavijest o datumima donošenja i otpreme odluke u roku osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-4444/2005

Zagreb, 9. srpnja 2009.

USTAVNI SUD REPUBLIKE HRVATSKE

Predsjednica Vijeća
Snježana Bagić, v. r.

Odluka, NN 89/2009-2271